钦定古今图书集成/理学汇编/文学典/第141卷 > 《徐师曾文体明辨》 > 《诰》
## 钦定古今图书集成/理学汇编/文学典/第141卷 > 《徐师曾文体明辨》 > 《诰》

按：字书云：“诰者，告也。告上曰告，发下曰诰。”古者上下
有诰，故下以告上，仲虺之诰是也。上以诰下，《大诰》《洛
诰》之类是也。考于书可见已。《周礼》：士师以五戒先后
刑罚，其二曰诰，用之于会同以谕众也。秦废古法，止
称制诏。汉武帝元狩六年始复作之，然亦不命官。唐
世王言亦不称诰，至宋始以命庶官，而追赠大臣贬
谪有罪，赠封其祖父妻室，凡不宣于庭者皆用之，故
所作尤多。然考欧、苏、曾、王诸集，通谓之制，故称“内制”、
“外制”，而诰实杂于其中，不复识别。盖当时王言之司
谓之“两制”，是制之一名，统诸诏命七者而言。若细分
之，则制与诰亦自有别。故《文鉴》分类甚明，不相混杂，
足以辨二体之异。今仿其例而例之。惟唐无诰名，故
仍称“制。”其词有散文，有俪语，则分为古俗二体云。今
制，命官不用制诰，至三载考绩，则用“诰”以褒美。五品
以上官，而赠封其亲，及赐大臣勋阶赠谥皆用之。六
品以下则用敕命，其词皆兼二体，亦监前代而损益
之也。